google/wiki40b huggingface dataset:
Erna Solberg

Biografija

Vaikystėje E.Solberg turėjo sunkumų mokantis, kadangi sirgo disleksija, tačiau visuomet aktyviai dalyvavo visuomeniniame gyvenime: 1979 m. buvo išrinkta į Norvegijos mokinių sąjungos vykdomąją tarybą, 1979–1983 m. ir 1987–1989 m. buvo Bergeno miesto tarybos pavaduojanti narė, taip pat vadovavo Jaunųjų konservatorių miesto skyriui.
1986 m. baigė politologijos ir sociologijos studijas Bergeno universitete.
Nuo 1989 m. Hordalando apygardoje jau penkias kadencijas renkama Stortingo (Norvegijos parlamento) nare. 1994–1998 m. vadovavo Norvegijos moterų konservatorių sąjungai.
2001–2005 m. Kjellio Magne Bondeviko vyriausybėje buvo savivaldybių bei regionų vystymo ministrė. 2004 m. gegužės 9 d. išrinkta Norvegijos konservatorių partijos pirmininke.
Po 2013 m. vykusių parlamento rinkimų suformavo dešiniųjų partijų mažumos vyriausybę, spalio 16 d. paskirta Norvegijos ministre pirmininke (antroji moteris šiame poste po Gru Harlem Brundtland). „Rinkėjai mums suteikė mandatą reformų programai, kuri leis mažinti eiles sveikatos įstaigose, kelti žinių lygį mokyklose, greičiau tiesti kelius. Ir, svarbiausia, Norvegija taps iš tiesų konkurencinga ir ateityje išliks gerovės valstybė“ – po rinkimų pagrindinius vyriausybės tikslus įvardino E. Solberg.
Sofulu

Istorija

Vykstant Kalnų Karabacho karui, Sofulu gyvenvietė, anksčiau buvusi Azerbaidžano eksklavu Armėnijos teritorijoje, buvo okupuota Armėnijos karinių pajėgų ir de facto tapo pavaldi šios šalies Tavušo sričiai. Vietinių gyventojų azerbaidžaniečių po okupacijos neliko.
Bronius Kviklys

Biografija

1921–1924 m. mokėsi Daugailių pradžios mokykloje. 1937 m. Vytauto Didžiojo universiteto Teisės fakultete baigė ekonomiką, 1938–1941 m. – teisę Kauno ir Vilniaus universitetuose.
1932–1934 m. leidinių „Mūsų sportas“, „Kūno kultūra ir sveikata“, 1935–1940 m. – žurnalo „Policija“ administratorius bei techninis redaktorius. Žurnale „Talka“ tvarkė akademinį skyrių. Redagavo leidinius 1936–1940 m. – „Policijos kalendorius“, 1940 m. su kitais – „Policijos žinynas“.
Naciams okupavus Lietuvą 1941 m. buvo Policijos departamento sekretorius. 1942 m. tarnavo Lietuvos policijos štabo (Policijos departamento) Spaudos skyriaus vedėju. 1942–1944 m. administratorius ir techninis redaktorius Kaune leisto provokiško žurnalo „Policija“, kurio atsakingasis redaktorius buvo Lietuvos viešosios policijos vadovas Vytautas Reivytis. Vėliau Bronius Kviklys rašė, kad policija „nuolat stovėjo tarp vokiečių jai skiriamų uždavinių ir lietuviškos sąžinės“.
Vokietijoje 1946 m. gyvendamas dypukų stovykloje parašė lietuvius ginančią knygą Lietuvių kova su naciais. Jos pagrindu anglų kalba slapyvardžiu K.Pelėkis išleista knyga Genocide: Lithuania’s threefold tragedy. 
Nuo 1951 m. gyveno Čikagoje, kur aktyviai dalyvavo lietuvių išeivijos organizacijų veikloje bei rūpinosi lietuviškų relikvijų rinkimu.
Redagavo 1948 m. – „30 metų“, 1953 m. – „400 metų pirmajai Nemuno poemai“, 1948–1950 m. – „Vytis“, 1951–1956 m. – „Mūsų Vytis“, 1952–1953 m. – „Ad Meliorem!“. 1952–1980 m. Čikagos katalikiško laikraščio „Draugas“ bendradarbis.  Lietuvių enciklopedijos straipsnių autorius.

Mūsų Lietuva

Surinkęs daugybę medžiagos, Bostone 1964–1968 m. išleido keturių tomų enciklopedinį leidinį „Mūsų Lietuva“, kuriame atspindėjo visų Lietuvos valstybės miestų, miestelių bei žymesnių kaimų istoriją, demografiją, geografiją. Jis pakartotinai 1989 m. išleistas ir Lietuvoje. „Mūsų Lietuva“ lig šiol laikoma vienu vertingiausių apžvalginio enciklopedinio pobūdžio veikalų skirtų Lietuvai iki 1963 m.

Lietuvos bažnyčios

Kitas fundamentalus B. Kviklio parengtas enciklopedinis leidinys – Lietuvos bažnyčios (1-7 t.) išleistas 1980–1985 m. 1984 m. popiežiaus Jono Pauliaus II-ojo apdovanotas aukso ordinu už nuopelnus vykdant švietėjišką veiklą.
Namibijos demokratų kongresas

Namibijos Demokratų kongresas (COD, angl. Congress of democrats:) – antroji pagal dydį ir didžiausia opozicinė Namibijos politinė partija.
Nuo 1999 m. partijai vadovauja buvęs valdančiosios SWAPO partijos funkcionierius Benas Ulenga.
Socialistų Internacionalo konsultacinė narė nuo 2003 m. spalio 27 d.

Istorija

Susikūrė 1999 m. šalies prezidentui Semui Nujomai paskelbus Namibijos demokratizacijos plėtrą. Tais pačiais metais dalyvavo rinkimuose į nacionalinį susirinkimą. Partijos įsikūrimą inicijavo buvę Namibijos liaudies fronto kovotojai, o Namibijai tapus nepriklausoma valstybe – ir didžiausios Namibijos partijos SWAPO nariai, vadovaujami Beno Ulengos. Daugelis partijos narių yra jauni žmonės, baigę aukštuosius mokslus užsienyje.
2004 m. parlamento rinkimuose gavo 5 vietas Nacionaliniame susirinkime.
Vežėjas (žvaigždynas)

Vežėjas (Auriga, Aur) – ryškus, 21-as pagal dydį šiaurės pusrutulio žvaigždynas greta Paukščių Tako. Lietuvoje didesnė šio žvaigždyno dalis niekada nenusileidžia ir gali būti stebima ištisus metus, išskyrus vasarą; geriausiai matomas žiemą.

Mitai

Žvaigždyno pavadinimas susijęs su graikų mitu apie ugnies dievą Hefaistą. Dzeusas įkurdino žvaigždyną už žėrintį vežimą, kurį Hefaistas nukaldino Helijui. Žvaigždėlapiuose Vežėjas vaizduojamas kaip ožkų piemuo. Tai susiję su kitu mitu. Senoviniuose graikų mituose ryškiausia žvaigždyno žvaigždė Kapela – tai ožka Amaltėja, išauginusi patį Dzeusą. Būrelis žvaigždžių aplink Kapelą vadinamos „ožiukais“.
Hisaro kultūra

Hisaro kultūra arba Gisaro kultūra – vėlyvojo neolito archeologinė kultūra, pavadinta Tadžikijos Hisaro miesto apylinkių vardu.

Arealas

Hisaro kultūra 7-2 tūkstantmetyje pr. m. e. buvo paplitusi Hisaro, Kafirnigano ir Vachšo slėniuose, dab. Tadžikijos pietvakarinėje dalyje. Svarbiausi paminklai – Tutkaulas į pietus nuo Dušanbės ir Kuji-Buljenas (Kulobo rajonas).

Kultūra

Hisaro kultūros žmonės kūrėsi priekalnėse ir kalnų slėniuose. Vertėsi medžiokle ir gyvulininkyste, iš dalies žemdirbyste. Kultūrai būdingi grubiai apdirbti akmeniniai įrankiai ir ginklai bei plokšti kaulo ir rago dirbiniai. Rasta gludintų akmeninių kirvių. Kai kuriuose Hisaro kultūros paminkluose rasta rankomis lipdytų molinių indų liekanų su audinio rašto atspaudais vidinėje pusėje.
Antonio Banderas

Antonio Banderas (tikr. José Antonio Domínguez Bandera; g. 1960 m. rugpjūčio 10 d. Malagoje) – ispanų kino aktorius ir dainininkas, žinomas iš filmų Žudikai, Evita, Interviu su vampyru, Filadelfija, Zoro kaukė, Mariačio trilogija.
Tai pirmasis ispanų aktorius, nominuotas Auksiniam gaubliui ir Emmy apdovanojimui.
Antonio Banderas yra atlikęs keletą dainų, kurios įgarsino jo filmus. Žymiausia – Canción del Mariachi (su Los Lobos) iš filmo Desperado.
Evalda Jakaitienė

Evalda Marija Jakaitienė (g. 1940 m. lapkričio 16 d. Zarasuose) – Lietuvos kalbininkė, habilituota humanitarinių mokslų daktarė.

Biografija

1962 m. baigė Vilniaus universitetą. 1988 m. habilituota filologijos mokslų daktarė.
Nuo 1962 m. Vilniaus universiteto dėstytoja, nuo 1989 m. profesorė. 1988–1991 ir 1994–1996 m. lietuvių kalbos katedros vedėja. 1991–1993 m. dirbo Oslo universitete.

Mokslinė veikla

Tyrinėja lietuvių kalbos priesaginius veiksmažodžius, dabartinės lietuvių kalbos nominatyvinių žodžių leksinę reikšmę, leksikografiją, norvegų rašomosios kalbos istoriją. Parašė studijų vadovų aukštosioms mokykloms, lietuvių kalbos vadovėlį kitataučiams.
Liucija Sereikaitė-Juozonienė

Biografija

Mokėsi Kėdainių gimnazijoje, Kaune lankė mokytojų pasitobulinimo kursus. 1952 m. neakivaizdžiai baigė Vilniaus pedagoginį institutą. Mokytojavo Vosiliškio (Raseinių raj.), Krakių (Kėdainių raj.) mokyklose, dėstė fiziką ir matematiką Šėtos vidurinėje mokykloje. 
1953 m. pradėjo dirbti Kauno politechnikos institute vyr. laborante, asistente fizikos katedroje. Aktyviai dalyvavo mokslinėse konferencijose, vykdė mokslinius tiriamuosius darbus. Parašė mokslo populiarinimo, publicistinių straipsnių, keletą knygų sveikos mitybos, etikos temomis.

Mokslo pasiekimai

L. Sereikaitė-Juozonienė, dirbdama mokslo darbuotoja prof. Kazimiero Baršausko probleminėje ultragarso laboratorijoje, vykdė fundamentalius tyrimus, eksperimentavo su paviršinėmis ultragarso bangomis. 1963 m. ji Maskvoje apsigynė pirmąjį savo išradimą. Ji tyrė greitąsias bangas, sklindančias izotropinio kietojo kūno paviršiumi greičiu, artimu tūrinių išilginių bangų greičiui. Ji atkreipė dėmesį į tokią neįprastą šių bangų savybę ir sugebėjo atskleisti jų fizikinę prigimtį. Ir nors teorija teigė, kad tokių bangų iš principo negali būti, tačiau pasirodė, kad tradicinis mokslas klydo.
Taip ji atrado naują fizikinį reiškinį, pavadindama jį paviršinėmis išilginėmis  akustinėmis bangomis, pasaulyje dažnai vadinamomis šliaužiančiosiomis (creeping waves), o Lietuvoje neretai Juozonienės bangomis. Paviršinės išilginės bangos sužadinamos kartu su Reilio bangomis (Rayleigh wave) žemės drebėjimų metu. Pirmosios, sklisdamos dvigubai didesniu greičiu, „perspėja“ apie įvykusį žemės drebėjimą ir artėjančias „vėluojančias“ žymiai galingesnes, griaunančias Reilio bangas.
L. Sereikaitės-Juozonienės atradimas 1972 m. buvo paskelbtas LTSR leistame mokslo leidinyje „Ultragarsas“. Tuo metu TSRS atradimų komitete Maskvoje šis mokslo pasiekimas nebuvo užregistruotas.
Galanas

Biografija

Pagal Piktų kroniką, valdė penkiolika metų tarp Dresto II kartu su Drestu III ir Dresto IV.
Kutaisis

Istorija

Antikoje vadintas Aea arba Aia. Kutaisis buvo Kolchidės karalystės sostinė. Laikoma, kad Kutaisis/Aia buvo argonautų kelionės tikslas ir karaliaus Ajeto rezidencija.
Nuo 806 m. – Abchazijos karalystės sostinė. Nuo 975 m. iki 1122 m., Tbilisio išvadavimo iš turkų, Kutaisis buvo Gruzijos karalystės sostinė. XV a – 1810 m. – Imeretijos karalystės sostinė. Nuo 1810 m. Rusijos imperijos dalis. 1921 m. mieste laikinai rezidavo Gruzijos Respublikos vyriausybė.

Architektūra

Senamiestyje išlikęs viduramžių gatvių tinklas. Daug architektūros paminklų. Bagrato katedros griuvėsiai ir Gelačio vienuolynas keli km į rytus nuo miesto įtraukti į UNESCO Pasaulio paveldo sąrašą. Mieste taip pat yra Sataplijos urvas, kuriame galima išvysti dinozaurų pėdsakus, Gegučio rūmai, Gruzijos monarchų rezidencija, Motsametos bažnyčia ir kiti senovės paminklai.

Lietuviai

1945 m. spalio mėn. į Kutaisio lagerį netoli miesto iš Jelšankos lagerio (Rusija, Saratovo sritis) buvo atvežta apie 1900 Lietuvos gyventojų, daugiausia lenkų ir lietuvių iš TSRS okupuotos Lietuvos išvežtų 1945 m. kovo – birželio mėn. Jie gyveno lageryje kartu su A. Vlasovo armijos kariais, Raudonosios armijos kareiviais ir karininkais, grįžusiais iš vokiečių nelaisvės, karo belaisviais japonais. Kaliniai statė automobilių gamyklą. Apie 1200 Lietuvos tremtinių 1947 m. buvo perkelta į kitus Rusijos lagerius, kitiems leista grįžti į Lietuvą arba išvykti į Lenkiją.
Hlemmur

Apie filmą

Filmas seka keletą nelaimingų žmonių, kurie daugiausia laiko praleidžia netoli Reykjaviko pagrindinės autobusų stoties, vadinamos „Hlemmur“. Režisierius - Ólafur Sveinsson.

Riboto tiražo leidimas

Riboto tiražo leidimas susideda iš filmo DVD ir CD su Sigur Rós sukurta muzika filmui, kurie patalpinti 48 puslapių knygoje su grupės narių piešinių reprodukcijomis. Kieto viršelio knyga (20 x 17 cm), aptraukta medžiaga, su užrašu „Hlemmur“. Kiekviena kopija atskirai sunumeruota nuo 1 iki 3000.
Algis Šileika

Biografija

1986 m. baigė Lietuvos žemės ūkio akademiją, inžinierius mechanikas. UAB „Doleta“ komercijos direktorius, vykdantysis direktorius, UAB „Doletos langai“ konsultantas. Nuo 2015 m. UAB „Alseka“ komercijos direktorius.
Liberalų ir centro sąjungos narys. 2004–2007 m. ir nuo 2007 m. Birštono savivaldybės tarybos narys.
Sutuoktinė Laima, vaikas Algirdas.
Plutonis

Pavadinimo kilmė

Kadangi plutonis 1942 m. buvo išgautas iš urano nestabilaus skilimo produkto neptūnio, todėl ir buvo pavadintas toliau už Neptūną esančios planetos – Plutono garbei. Plutonį atrado Glenn Seaborg, Kalifornijoje.

Naudojimas

Naudojamas kaip branduolinis kuras ir branduoliniuose ginkluose. Plutonis-239 naudojamas kaip alfa dalelių šaltinis cheminio užteršimo detektoriuose.
Nathan Söderblom

Biografija

Gimė vidurio Švedijoje, Jevleborgo lėne, Sederhamno savivaldybėje, Trenės (Trönö) kaime. Augo atsidavusių krikščionių šeimoje. 1883 m. įstojo į Upsalos universitetą, studijavo teologiją. Buvo išvykęs į JAV. 1893 m. tapo kunigu. 1912 m. Sederblomas tapo Leipcigo universiteto religijotyros profesoriumi, bet 1914 m. grįžo į Švediją, kur paskirtas Upsalos arkivyskupu (aukščiausiu Švedijos liuteronų bažnyčios hierarchu). Buvo ekumenizmo ne tik tarp krikščionių, bet tarp visų pasaulio religijų šalininkas. Už tarpreliginio dialogo skatinimą 1930 m. apdovanotas Nobelio taikos premija.
1931 m. mirė Upsaloje, palaidotas Upsalos katedroje.
Natanas Sederblomas taip pat laikomas vienu idėjinių religijos fenomenologijos pradininkų. Jis laikomas vienų iš pirmųjų, iškėlusių mintį, kad religijos pagrindas yra ne antgamtiškas dievas, o šventybė. Kritikavo tuomečius antropologinius, sociologinius, istorinius požiūrius į religiją ir teigė, kad religija yra atskiras, dvasinis objektas, kuris neredukuotinas. Atmetė religijotyros ir teologijos priešpriešą, teigdamas, kad religijų tyrinėjimas yra šventybės siekis. Religijos pradmenis teigė esant unikaliame, kiekviename žmoguje glūdinčiame religiniame jausme. Religingą žmogų apibrėžė kaip tą, kuriam kažkas esti šventa.
Zagreb (krepšinio klubas)

Istorija

Nuo įkūrimo pradžios klubas vadinosi Siget. Po šešerių metų ekipa pakeitė pavadinimą į Novi Zagreb, ir tik nuo 1991 m. įgijo dabartinį vardą.
Nuo 1989 m. klubas yra žaidęs buvusios Jugoslavijos aukščiausioje lygoje, o nuo Kroatijos nepriklausomybės paskelbimo perėjo į Kroatijos nacionalines pirmenybes. Aukščiausi pasiekimai joje – 5 kartus pasiekta trečia vieta.
Du pastaruosius sezonus komanda pasiekė Kroatijos taurės finalą, tačiau čia abukart pralaimėjo Zadaro „Zadar“ ekipai. Dar vienas kartas, kuomet „Zagreb“ pasiekė taurės finalą buvo 1998 m., tačiau ir čia taurės laimėti neleido „Zadar“ klubas.
Aukščiausias tarpautinis pasiekimas – 1993 m. Koračo taurės ketvirtfinalis, kuriame pralaimėta Barselonos „Barcelona“ ekipai.
Senųjų Trakų Viešpaties Apreiškimo Švč. Mergelei Marijai ir Šv. Benedikto bažnyčia

Istorija

Pirmąją bažnyčią 1405 m. pastatė Lietuvos didysis kunigaikštis Vytautas ir pilyje įsteigė benediktinų vienuolyną. Apie 1410 m. įkurta parapija. Iki 1577 m. atnaujinta bažnyčia, 1577 m. pastatytas vienuolynas. 1597 m. bažnyčia rekonstruota. 1639 m. vienuolynui dovanotas Pivašiūnų palivarkas su Jurkonių kaimu. Iš ankstesnių fundacijų 1799 m. priklausė Senųjų Trakų palivarkas su Vištelionių kaimu ir Kauno Vokės palivarkas su Volų kaimu. XVIII a. antrojoje pusėje pradėtas mūryti vienuolynas. 1799 m. pastatytas tik šiaurinis korpusas ir dalis vakarinio. Nebaigtas statyti vienuolynas 1845 m. uždarytas.
1799 m. vienuolyno bibliotekoje buvo 769 knygos. Bažnyčia 1757 m. sudegė. Kapinėse 1780 m. pastatyta laikina medinė. Ji 1838 m. gerokai remontuota. 1777–1845 m. veikė parapinė mokykla. Uždarytas vienuolynas atiteko klebonijai. Technikas A. Mikulskis parengė vienuolyno perstatymo į bažnyčią projektą.
1898–1899 m. pastatyta dabartinė mūrinė bažnyčia, 1903 m. įrengti vargonai. Caro valdžios duomenimis, 1884 m. 87 proc. parapijos gyventojų buvo lietuviai, 12 proc. – baltarusiai, 1 proc. – lenkai. 1905 m. nugriauta laikina medinė bažnyčia. 1915 m. apgriauta mūrinė, išvežti varpai. 1921 m. bažnyčia suremontuota.
Po Antrojo pasaulinio karo ilgiausiai klebonavo Mykolas Tarvydis (1904–1980).

Architektūra

Bažnyčia turi neogotikos bruožų, stačiakampio plano, su 4 bokštais. Vidus 3 navų, skliautuotas. Yra 3 koplyčios, 9 altoriai. Šventoriaus tvora mūrinė. Bažnyčia paskelbta architektūros paminklu.
Charles Sanders Peirce

Čarlzas Pirsas (Charles Sanders/Santiago Peirce, 1839 m. rugsėjo 10 d. – 1914 m. balandžio 19 d.) – amerikiečių logikas, filosofas, mokslininkas ir matematikas.
Č. Pirsas laikomas pragmatizmo, mokslo filosofijos, loginės semiotikos pradininku.

Č. Pirso filosofija

Jis loginės semiotikos pradininkas. Todėl filosofas samprotauja apie teiginių naudingumą. Jo loginė semiotika ieško teiginių aiškumo kriterijų, aiškumo priklausomai nuo teiginių praktinio pritaikomumo. Čia nuolat kalbama apie sąvokas ir sprendinius. Č. Pirsas suabsoliutina „tik praktinis patyrimas daro sąvokas teisingas“ (tai laboratoriniai tyrimai ir matematiniai uždaviniai). Jo manymu, yra tik praktinė veikla, kuri užpildo sąvokos turinį.
Č. Pirso pragmatizmas reiškia eksperimentinio metodo diegimą filosofijoje, t. y. sąvokos nurodo kokį nors empirinį veiksmą, o jei sąvoka nenurodo nieko, ką galima patvirtinti praktika, tai ji yra nereikšminga ir tuščia.
Pasak Č. Pirso, filosofijos tikslas atskleisti sąvokas taip, kad vėliau jas būtų galima tiksliai, empiriškai pritaikyti. Visos tiesos yra reliatyvios (santykinės), jos priklauso nuo praktinės sėkmės ir empirinio pritaikymo. Č. Pirsas padarė perversmą moksle, anot jo, mokslas turi būti utilitarus, o sąvokos privalo būti verifikuojamos.
Turino drobulė

Turino drobulė (it. Sindone di Torino) – 4,36 m ilgio ir 1,10 m pločio lininis audeklas, kuriame matomi neryškūs rusvi žmogaus kontūrai iš priekio ir iš nugaros, katalikų relikvija.

Relikvija

Turino drobulė yra viena iš katalikybės relikvijų, tradiciškai laikoma Jėzaus Kristaus įkapėmis. Saugoma karališkoje koplyčioje Turino mieste.

Tyrimai

XIX amžiuje prancūzų dvasininkas Cyr Ulysse Chevalier, kuris buvo viduramžiais kelių garsių knygų autorius, teigė, jog Turino drobulė neabejotinai yra klastotė. Jo išvados remiasi dokumentuotais įrodymais, rinktais ilgus metus. Chevalier surinko didelę 50 dokumentų kolekciją ir tikima, kad tai buvo pirmasis žinomas drobulės klastotės įrodymas. Dauguma dokumentų yra kontraktai, kvitai, įsakai, ataskaitos ir laiškai, parašyti tokių žmonių, kaip vyskupas d’Arcis, popiežius Klementas VII ir de Charny šeimos nariai. Chevalier sužinojęs apie pirmą vyskupo Henri de Poitiers ir kitų teologų tyrimą, kurie teigė, kad drobulė yra klastotė XIV a. pr. Jis taip pat surado Poitiers tyrimą tęsusio vyskupo d’Arcis radinius, kurie toliau patvirtino drobulę esant klastote. Bene labiausiai stulbinantis įrodymas – tai jo surastas d’Arcis dokumentas, kuris tvirtina, kad drobulę nupiešęs autorius buvo surastas ir iš tikrųjų prisipažinęs nupiešęs atvaizdą ant drobulės. Deja, klastotojo vardas niekados nebuvo atskleistas, todėl tikintieji nepatikėjo istorija.
1988 metais Vatikanas leido atlikti Turino drobulės tyrimus trims skirtingoms nepriklausomoms laboratorijoms: Oksfordo Universitetui, Arizonos Universitetui ir Nacionaliniam Šveicarų Technologijos institutui. Visų jų datavimas sutapo – drobulė padaryta apie 1350-uosius. Tokių išvadų priešininkai teigė, kad tokiam datavimui galėjo turėti poveikį tai, kad panašiu metu Turino katedroje buvo gaisras, nors tyrimus vykdę mokslininkai teigė, kad drobulės patekimas į gaisrą negalėjo turėti jokios įtakos tyrimų rezultatams.
Abejota ir tuo ar tyrimams naudota originali drobulės medžiaga, nors tokių abejonių pagrįstumas neigiamas.
Pagal tradicinę versiją ant drobulės yra kraujo, tačiau tariamas kraujas yra per daug raudonas – tokio senumo kraujas jau turėtų būti juodas. Antra, nepriklausomų tarptautinių klastočių tyrėjų išvados vienareikšmės: „kraujas“ nupieštas dažais. Tikro kraujo pėdsakų neaptikta.
FC Fredericia

Istorija

1991 m. klubas įkurtas kaip Fredericia United futbolo klubo dalis.
Algirdas Chaladauskas

Algirdas Chaladauskas (g. 1949 m. gegužės 9 d. Jonavoje) – Lietuvos mokslo ir karinis veikėjas, nuo 1993 m. pulkininkas.

Biografija

1966–1967 m. studijavo Kauno politechnikos instituto Radioelektronikos fakultete, 1970 m. baigė Daugpilio karo aviacijos technikos mokyklą, 1978 m. – Maskvos N. Žukovskio karo aviacijos inžinerijos akademiją. Technikos mokslų kandidatas, 1985 m. technologijos mokslų daktaras.
1970–1974 m. tarnavo TSRS oro erdvės apsaugos aviacijoje. 1978–1990 m. dirbo Centriniame aviacijos ir kosmoso technikos mokslo tyrimo institute. 1990–1992 m. Rygos aukštosios karo aviacijos inžinerijos mokyklos dėstytojas. 1992–1994 m. Lietuvos Respublikos Krašto apsaugos ministerijos aviacijos tarnybos inžinerijos skyriaus viršininkas. 1994–1999 m. Lietuvos Karinių oro pajėgų vado pavaduotojas ginkluotei ir technikai. Nuo 2000 m. vasario mėn. dirba UAB „Helisota“, generalinio direktoriaus pavaduotojas.
Moksliniai darbai apie karo aviacijos plėtros pagrindines kryptis, ginkluotę, bazavimo organizaciją, priešlėktuvinę ir priešraketinę gynybą.
José Benito de Churriguera

Chosė Benitas de Čurigera (isp. José Benito de Churriguera, kat. José Benito Xoriguera, 1665 m. kovo 21 d. Madridas – 1725 m. kovo 2 d. Madridas) – žymiausias ispanų baroko architektas, skulptorius.

Biografija

Gimė Barselonos skulptoriaus Cosė Simono de Čurigeros šeimoje. Iki tėvo mirties 1679 m. mokėsi pas jį, vėliau teko dirbti savarankiškai. Išgarsėjo 1689 m. karalienės Marijos Luizos katafalko projektu. 1690 m. karalius Karolis II Habsburgas jam pasiūlė būti rūmų architektu, bet šias pareigas ėjo tik iki 1696 m. Vėliau gyveno Salamankoje. Dažniausiai dirbo kartu su broliais Choakinu (1674–1724 m.) ir Albertu (1676–1750 m.)
Martinkus (plėšikas)

Martinkus – plėšikas, tarpukario Lietuvos laikais veikęs Žemaitijoje.
Plėšiko Prano Reikauskio bendras, kartu plėšdavo dvarus, parduotuves, prekių bazes, paštą, turtingesnius gyventojus. Susiviliojęs Reikauskio turimomis auksinėmis monetomis, pastarąjį nušovė. Tikėdamasis pažadėtos premijos už nušautą plėšiką, Martinkus prisipažino, bet, kaip bendras, už plėšikavimus buvo nuteistas 7 metams. Sakoma, kad pinigus užkasęs ir, grįžęs iš kalėjimo, jų ieškojęs, bet neradęs.
Jadvyga Zinkevičiūtė

Biografija

1968–1973 m. studijavo Vilniaus valstybinio universiteto Gamtos mokslų fakultete ir įgijo mikrobiologės specialybę. 1986 m. apgynė biomedicinos mokslų daktarės disertaciją.
1973–1986 m. Taikomosios enzimologijos mokslinio tyrimo instituto mokslinė bendradarbė. Yra paskelbusi 24 mokslinio darbo publikacijas (Lietuvoje, Švedijoje, Monake, Rusijoje, Latvijoje, Bulgarijoje), trijų mokslinių išradimų autorė. 1987–1993 m. Eksperimentinės ir klinikinės medicinos mokslinio tyrimo instituto mokslinė bendradarbė. 1993–1998 m. Vilniaus universiteto Gamtos mokslų fakulteto vyresnioji mokslo asistentė, kurso kuratorė, bakalauro ir magistro studijų darbų vadovė, daktaro disertacijų oponentė. 1993–2003 m. Vilniaus aukštesniosios medicinos mokyklos dėstytoja. 1999–2000 m. Lietuvos teisės universiteto doktorantūros studijų vedėja. 2001 m. Valstybinio visuomenės sveikatos centro visuomenės sveikatos administratorė. 2001–2004 m. Valstybinės visuomenės sveikatos priežiūros tarnybos prie Sveikatos apsaugos ministerijos Nacionalinio narkotikų informacijos biuro ekspertė. 2004 m. Narkotikų kontrolės departamento prie Lietuvos Respublikos Vyriausybės vyresnioji specialistė. 2004–2008 m. Seimo narė, išrinkta Naujosios Vilnios rinkimų apygardoje Nr. 10.
2004 m. buvo Darbo partijos narė bei šios partijos Socialinės apsaugos ir darbo komiteto pirmininkė.
Dukra Rasa.
Kepler-7b

Kepler-7b – viena iš pirmų penkių NASA Kepler kosminiu teleskopu atrastų egzoplanetų. Planeta sukasi aplink šiltesnę žvaigždę už Saulę. Kepler-7b priskiriama prie karštųjų Jupiterių klasės. Planeta beveik 1,5 karto didesnė už Jupiterį. Planeta yra antra pagal dydį žinomų planetų (didžiausia planeta WASP-17b). Aplink savąją žvaigždę apskrieja per 5 dienas, orbitos atstumas 0,06 AU (9 000 000 km). Ši planeta buvo atrasta 2010 m. sausio 4 d.